《平都山硖中胜处余思欲一到而不能近得予弟书》
宋代·晁公溯

沙痕夜涨春流生，微风不起波纹平。
云间眩转失烟树，轻舟直下凫鸥惊。
橹声欲出含风湾，舟人已指平都山。
仙宫无人锁春日，苍烟漠漠松声寒。
谪仙宾天上寥廓，三百年来无此乐。
知君此游殆奇绝，硖中山川岂云恶。
昔年相期欲同往，流落空山阻清赏。
兴公虽不见天台，执笔犹能寄遐想。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。